Vyf verdagtes vas na roof by Pta-winkelsentrumDie Twitter-gebruiker @JacolNZAR het die foto opgelaai. Die polisie het vyf verdagtes in hegtenis geneem in verband met gister se dramatiese rooftog by Atterbury Value Mart, in die ooste van Pretoria. ŉ Polisiewoordvoerder, lt.kol. Tshisikhawe Ndou, sê die laaste twee vermeende rowers is Vrydagoggend in hegtenis geneem. Ndou sê ŉ groep mans het Donderdag omstreeks 11:50 die Nike Factory-winkel by die Atterbury Value Mart beroof. Twee polisiebeamptes het op die rooftog ingeloop en is van hulle wapens beroof en saam met van die winkel personeel in ŉ stoorkamer toegesluit. Die vermeende rowers het in ŉ Quantum-bussie op die vlug geslaan. Die rowers is voor die Menlynpark-winkelsentrum deur die polisie voorgekeer. Drie mans is in hegtenis geneem terwyl twee gevlug het. Daar is vermoed dat hulle in die Menlyn-winkelsentrum ingevlug het. Die polisie het die winkelsentrum deursoek. Ndou sê drie 9mm pistole, wat van die polisie gesteel is, en ŉ R5 geweer is teruggevind. Die vyf verdagtes word aangekla van gewapende roof en besigheidsroof.